钦定古今图书集成/明伦汇编/闺媛典/第329卷 > 鲁黔娄妻
## 钦定古今图书集成/明伦汇编/闺媛典/第329卷 > 鲁黔娄妻

按刘向《列女传》：“鲁黔娄先生之妻者，先生死，曾子与
门人往吊之。其妻出户，曾子吊之，上堂见先生之尸
在牖下，枕墼席槁，缊袍不表，覆以布被，手足不尽敛，
覆头则足见，覆足则头见。曾子曰：‘斜引其被则敛矣’。
妻曰：‘斜而有馀，不如正而不足也。先生以不斜之故，
能至于此。生时不邪，死而邪之，非先生意也’。曾子不”
能应，遂哭之，曰：“嗟乎！先生之终也，何以为谥？”其妻曰：
“以康为谥。”曾子曰：“先生在时，食不充口，衣不盖形，死
则手足不敛，旁无酒肉。生不得其美，死不得其荣，何
乐于此而谥为康乎？”其妻曰：“昔先生，君尝欲授之政
以为国相，辞而不为，是有馀贵也。君尝赐之粟三十
锺，先生辞而不受，是有馀富也。彼先”生者，甘天下之
淡味，安天下之卑位，不戚戚于贫贱，不忻忻于富贵，
求仁而得仁，求义而得义，其谥为康，不亦宜乎？曾子
曰：“唯斯人也，而有斯妇。”君子谓黔娄妻为乐贫行道。
《诗》云：“彼美淑姬，可与寤言。”此之谓也。